**GÖRDÜLŐ KÖVEK!**

Csapatunk a REAC Futball csapata a BLSZ I. osztálya 4. fordulójában hazai pályán az Újbuda-Voyage csapatával mérte össze erejét. Nehéz helyzetben vagyunk, nem úgy állunk a bajnokságban ahogy szeretnénk. A Vízművek elleni vereség váratlan volt, de talán még időben érkezett a pofon. A vereség fájdalmas volt és bizony most már villámgyors, rapid megoldásokra volt szükség, mert igazán bajba kerülhetünk. A fejekben kellett rendet tennünk. Lászka Balázs újonnan kinevezett vezetőedzőnk megpróbálta felrázni csapatunkat, talán kicsit meglepőnek tűnik, de váratlan pihenőt adott egy-két kulcsjátékosunknak és kérte őket, hogy gondolják végig fejben, hogy mit hogyan kell csinálni. Úgy néz ki, hogy e váratlan megoldás beváltotta a hozzá fűzött reményeket. Megszereztük első győzelmünket és nyugodtan leírhatom, hogy magabiztos játékkal múltuk felül ellenfelünket. Most már a mérkőzésről. Le kell írnom azonban, hogy nem voltam jelen a mérkőzésen ezért a résztvevőktől megszerzett információimra támaszkodom. Ezért előre is elnézést kérek, ha valami nem pontos a leírásban. Csapatunk a mérkőzés játékvezetőjének sípszava után azonnal támadásba lendült. Hál istennek megérkezett az a gól, amire kettőszárhetvenhat percet vártunk. Horváth Patrik jobboldali ragyogó beadását Kasza Dani 5 méterről a léc alá fejelte. Azt gondolom, hogy nagy kő esett le minden REAC drukker szívéről hisz én még Valenciában is enyhe földrengést észleltem, aminek okát forró drótos kapcsolatom azonnal jelezte. Továbbra is támadásban maradtunk és saját kapuja elé szegeztük ellenfelünket. Balázs Bálint 20 méterről a felső kapufát találta el, Sallai Botond fejesgólját les címén nem adta meg a játékvezető. A 36. percben azonban góllá érett nyomasztó fölényünk. A második gólunk szintén Horváth Patrik baloldali lapos beadása után érkezett. Kasza Dani a 16-on átvette majd a kifutó kapus mellett laposan a kapuba gurított. 2:0. Ellenfelünk gyakorlatilag el sem jutott a kapunkig. Az első félidőben több gól nem született, így 2:0 vezetésünknél vonultunk be az öltözőbe. Információim szerint mindenki úgy gondolta, hogy most már nagy valószínűséggel meg fogjuk nyerni a mérkőzést, hiszen csapatunk magabiztos játékkal rukkolt elő. A második félidőt is nagy elánnal kezdtük. Kiss Tamás 20 méterről a kapufa felső lécét találta el. Majd jött az, ami a játék képében nem volt benne. Majdnem gólt kaptunk. Jobboldali beadás az ellenfél részéről, az ellenfél csatára, illetve a mi hátvédünk Kutai Dani ütközött, a játékvezető sípszava harsant és 11-est ítélt kezezés címszóval. Nem voltam ott, de véleményes volt a bírói ítélet a számomra adott információk alapján. A mondás szerint azonban az igazság házhoz jön. A 11-est kapusunk Tóth Dani remek vetődéssel hárította. Az ellenfél ezzel el is lőtte puskaporát. És most végre mi büntettünk. 72.perc, gyors akció, Kasza Dani félpályától vezette fel a labdát, majd 25 méterről passzolt a baloldalra Kiss Tamásnak, aki a 16-os pontnál átvette a játékszert, majd két lépés után laposan a rövid sarokba lőtt. 3:0. Ha lett is volna kétség a végeredményt illetően ezután már nem volt. Minden jó, ha a vége jó! A 82.percben Kiss Tamás szögletet végzett el, az ellenfél hátvédje visszafejelte Kiss Tomihoz, aki egy csellel becsapta ellenfelét és lapos éles beadására Kasza Dani remekül érkezett és 5 méteres lapos lövéssel megszerezte harmadik gólját. Bizony ez mesterhármas! A mérkőzést 4:0 arányban nyertük meg, és még bizony talán nagyobb különbséggel is nyerhettünk volna. Mi azonban ne legyünk telhetetlenek és örüljünk az első győzelmünknek. Azonban nincs okunk a megelégedettségre, mivel a tabellán még nem azon a helyen vagyunk, ahol szeretnénk lenni. Nekünk most azonban nem is kell a tabellát nézegetnünk, nekünk magunkkal kell foglalkoznunk. Mérkőzésről mérkőzésre kell haladnunk, mindig a következő mérkőzésre kell koncentrálnunk. Nem is lesz könnyű helyzetünk a következő fordulóban idegenben az 1908 SZAC BP. csapatával mérkőzünk meg, aki bizony még veretlen. Most már csak egy Moldova idézetet tudok leírni „nincs más hátra, mint előre”. A mi helyzetünkben csak a győzelem az elfogadható és nem is várunk mást csapatunktól. A mérkőzést szombaton 16.30-tól játsszuk. Kérjük Kedves Szurkolóinkat, hogy idegenben is támogassák részvételükkel csapatunkat.

HAJRÁ REAC!

Kiss István György